389 Visitatio

Visitat Deus, visitat homo, visitat angelus. Visitatio Dei triplex est: preterita, presens, et futura.

Primo igitur, visitauit Deus hominem corporali presencia in incarnacione tanquam legatus missus a latere pape in plenitudine potestatis.

Nam primo, in arduo casu incarnacionis dispensauit supra omne decretum ut virgo sine defloratione esse fecunda, sine grauamine esset grauida, sine dolore esset puerpera. Virgo mater pueri, femina mater Dei, filia mater Patris, Psal. [64:10]: *Visitasti terram*, id est, virginem humilem et stabilem, *et inebriasti eam*, per donorum plenitudinem, *multiplicasti locupletare eam*, per fecundacionem Sancti Spiritus factam. Jer. 29[:10]: *Visitabo vos, et* *suscitabo super vos verbum bonum*.

Secundo, in illo aduentu predicionis exercuit, Luc. 1[:78-79]: *Visitavit nos, oriens ex alto: illuminare his qui*, etc. Nescit enim homo ostium paradisi inuenire tanquam cetus, sed quilibet cadebat in foueam inferni, Luc. 7[:16]: *Propheta magnus surrexit in nobis: et Deus visitavit plebem suam*.

¶ Tercio, discordias magnas pacificauit que erant inter Deum et hominem, angelum et hominem, hominem et hominem. Nec erat alius qui hoc potuit pacificare, quia Deus nolebat se ponere super purum hominem, nec homo super purum Deum. Ideo missus est mediator Dei et homini, homo Christus Jesus in quem compromiserunt Deus et homo, Psal. [11:6]: *Ponam in salutari*, dicit Deus Pater et ego, *fiducialiter agam in eo*, dicit homo bonus mediator Christus qui pocius voluit mori in pena quam non pacificaret inter partes, Ysai. 60[:17]: *Ponam visitationem tuam pacem*. Psal. [105:4]: *Visita nos in salutari tuo*, ut scilicet pacificet per passionem.

Quarto, absoluciones et indulgencias promulgauit. Erat genus humanum, excommunicatum sententia ecclesie, triumphantis eiectum a communione, Luc. [1:68]: *Benedictus Dominus Deus Israel, quia visitavit, et fecit redemptionem*. Vnde dixit Joseph in para Christi, Gen. vltimo [50:23]: *Post mortem meam visitabit vos Deus, et ascendere vos faciet de terra ista*, id est, de limbo. Psal. [8:5]: Domine, *Quid est homo, quod memor es*, etc. Visitat hominem presencialiter et spiritualiter.

Primo, sicut magister discipulum ne erret et si errauerit, ut corrigat defectus suos tribulationes medicinales inmittendo, 1 Reg. 17[:18]: *Fratres tuos visitabis*. 1 Reg. 17[:18]: *Fratres tuos visitabis, si recte agant*, etc. Psal. [88:31, 33]: *Si autem dereliquerint filii ejus legem meam, et in judiciis meis non ambulaverint … visitabo in virga*, etc.

Item, in Psal. [58:6]: *Intende ad visitandas omnes gentes*, etc. *non miserearis omnibus qui operantur [iniquitatem]*, scilicet, in futuro.

Secundo, ut in afflictione positum consoletur et letificet, sicut tres amici Job [2:11]: *Condixerant* sibi *ut visitarent et consolerentur eum*. Exod. 3[:16-17]: *Visitans*, per tribulationem, *visitavi vos*, per consolacionem, *[et] vidi*, oculo compassionis, *omnia*, scilicet, adversa, *quae acciderunt vobis in Aegypto*, a Pharone, id est, diabolo persequente, *Et dixi ut educam vos de* terra *Aegypti,* etc.

Tercio, ut proficientem ad bonum /f. 122ra/ opus continuandum stimulet, sicut paterfamilias visitat operarios laborantes, Gen. 21[:1]: *Visitavit Dominus Saram*, id est, animam angustiam que reperit Ysaac qui interpretur risus, id est, opus meritorium.

¶ Tercio, visitabit Dominus mundum in fine et bonos et malos et precipue superbos ut a solio deponantur, Soph. 1[:8-9]: *Visitabo super principes*, qui superbiunt de potestate, *et super filios regis*, quis superbiunt de genere nobilitatis, *et super omnes qui induti sunt veste peregrina*, id est, ypocritas qui externis induunt agnum, sed interius sunt lupi, *et [visitabo] super omnem qui arroganter ingreditur* *domum Domini*, id est, qui superbiunt de scientie, autoritate. Ideo dicitur 1 Pet. 5[:6]: *Humiliamini sub potenti manu Dei*.

Secundo, visistabit cupidos et auaros ut a diuiciis spolientur, Jer. 6[:13, 15] et scilicet, *a minore usque ad majorem omnes avaritiæ student*, et sequitur propterea *in tempore visitationis* tuæ peribunt. Sic visistatus fuit diues ille, et Luc. 12[:21]. Sed aliter visitabuntur simplices, Ezech. 34[:12, 14]: *Visitabo oves meas, et liberabo eas* ut *pascam*.

Tercio, voluptuosos et eternaliter crucietur, Soph. 1[:12]: *Visitabo super viros defixos in fæcibus suis*, quo qua de macerantibus carnem suam. Dicitur Soph. 2[:7]: *Ad vesperam requiescent*, sicut boni operarii, *quia visitabit eos Dominus* ut *avertet captivitatem eorum*.

Quarto, detractores et falsi loquos ut confundantur, Jer. 9[:8; 51:33]: *Sagitta vulnerans lingua eorum, dolum locuta est. Pacem cum amico [suo loquitur]*, et sequitur, Ve illis, *Quia veniet tempus.*

Secunda visitacio est hominis ad hominem et hec vtilis est.

Primo, quia reddit hominem gratum Deo. Diligit enim principes eos qui visitant amicos, scilicet, in longinquis partibus egrotantes, Jac. 1[:27]: *Religio munda apud Deum* *et* homines, *haec est visitare* infermos, inter citatus ad iudicium. Cogitat de hiis super quibus iudicandus est, Matt. 25[:36]: *Infirmus* fui *et visitastis me.*

Secundo, quia conseruat hominem a peccato, Job [5:24]: *Visitans speciem tuam, non peccabis*. Quadrigarius videns socium suum corruisse cauet sibi, et videns domum vicini sui comburi cauet.

Tercio, quia edificat proximum, Eccli. 7[:39]: *Non te pigeat visitare infirmum*. Hic autem nota quod ad hoc debet homo visitari ut spiritus eius custodiatur, Job 10[:12]: *Visitatio tua custodivit spiritum meum*. Nam homo a multis persecutoribus infestatur, Psal. [55:2-3]: *Tota die impugnans, tribulavit me*. Et *multi bellantes adversum [me].* Secundum Ambrosium in sua *Hexameron*,visitat pullos suos in nido dum teneri ne pinguescant et pigrescant, sed pocius discant predam capere, sed debet prelatus subditos visitare, Matt. 25[:36]: *Infirmus* fui *et visitastis [me]*.

Item, visitat aquila sepe pullos propter serpentem qui naturaliter insidians eis ascendit arborem ut interficiat eos si potest, sic debent filii ecclesie visitari contra diabolum. Modus autem visitacionis humane ponitur, 1 Reg. 17[:18] vbi Ysai pater dixit ad Dauid, *Fratres tuos visitabis, si recte agant: et cum quibus ordinati sunt, disce*. Debet enim visitator addiscere condiciones visitandorum. Nam non sunt serui sui sed confratres. Frater autem est persona peritatis. Nos autem omnes vbi non peccamus pares sumus secundum Gregorium in *Pastorale*. Propter hoc dixit Christus Petro quam prelatum aliorum constituerat, Luc. 22[:32]: *Et tu aliquando conversus, confirma fratres tuos*. Hoc figuratiue ostenditur, Gen. 37[:14] in hoc quod Jacob patriarcha dixit Joseph prelato futuro super omnes fratres, *Vade*, inquire *[et] vide si cuncta prospera [sint] erga fratres tuos, et pecora.*

De hac auctoritate, vide supra capitulo [296] Predicare.

Uult hic quod videat si cuncta sint prospera quia magis timenda est prosperitatis quam aduersitas.

Sicut patet supra capitulo [?] Prosperitas.

Debet etiam aduertere occupationem eorum. Vnde dicit, *Si recte agant*, Prou. 12[:22]: *Qui fideliter agunt placent ei*. Et ad [2] Thess. 3[:11]: *Audivimus* quosdam *inter vos quosdam ambulare inquiete*, *nihil operantes, sed curiose agentes*.

Contra quos notatur supra capitulo [262] Operari.

Debet etiam videre subditorum cum aliis conuersationem. /f. 122rb/ Ideo dicit, *Et cum quibus ordinati sunt disce.* Omnia nempe que secundum Deum sunt ordinata sunt, Rom. 13[:1]. Vnde et societas ecclesie describitur *ut castrorum acies ordinata*, Can. 6[:3]. Sed secundum Philosophum 12, *Methaphysice*, in communitate qualibet duplex est ordo. Vnus omnium ad prelatum sicut exercitus ad ducem. Alius est ordo singulorum inter se. Sic debent subditi ordinati in humilitate ad prelatum, in amicabilitate ad socium. Vnde Bernardus, tu qui viuis in congregatione, bene viuis, si viuis ordinabiliter et humiliter. Et nota hic quod dispensatorum domus Joseph quando scrutabatur saccos frumentum Joseph incepit *a maiori vsque ad minorem*, Gen. 44[:12]. Sic debet prelatus visitans incipere a maiore quia ut communiter peccatum subditorum nihil est ex negligentia prelatorum uel ex eorum exemplari mala vita. Sicut ariditas ramorum in arbore prouenit ex defectu in radice, Ezech. 9[:6]: *A sanctuario meo incipite*.

¶ Item, Laban primo scrutatus est tabernaculum ipsius Jacob deinde aliorum, Gen. 31[:33]. Omnis igitur visitatio humana debet esse salutaris, id est, ad salutem subditorum. Hoc orabitur, Psal. [105:4]: *Visita nos in salutari tuo*.

Item, vide et visita vineam istam et perfice eam. Sic vinea indiget continue custodiri et superfluis purgari, si vinea ecclesie ne forte conuertatur in labruscas, id est, in vitem siluestrem. Vnde Psal. [88:33]: *Visitabo in virga iniquitates eorum*. Merito quando Dominus misit Moysem in Egiptum ad visitandum filiis Israel tradidit ei virgam in manu, Exod. 4[:4-20]. Sed licet Deus sepe visitet homines, hoc non aduertunt quod deplangit Christus, Luc. [19:42]: *Quia si cognovisses et tu*, eo quod non cognoveris tempus visitationis tue. Ideo Amos [3:2] propheta dicit Dei, *Tantummodo cognovi vos ex omnibus cognationibus terræ; idcirco visitabo super vos omnes iniquitates vestras*.

¶ Tercio, visitat angelus hominem, sicut regis nuncium regis amicum cum infirmatum, Tob. 3[:25] misit Deus Raphaelem ad Tobiam et Saram ut custodiret eos et sanaret Tobiam seniorem a cecitate. Sic misit Deus filium suum ad visitandum et sanandum nos, Luc. 1[:78-79]: *Misericordiæ Dei, in quibus visitavit nos, oriens ex alto*. *Illuminare his qui in tenebris*. Ex quibus omnibus colligitur quod visitacio laudanda est quando fit cum quiete, cum caritate, cum pietate. Et secundum hoc visitat nos Deus, ut prelatus subditum facta exquirens diligenter, ut magister discipulum erudiens libenter, ut medicus infirmum meditans sapienter.

De primo, Ysai. 26[:21]: *Egredietur Dominus de loco suo, ut visitet iniquitatem habitatoris*. Et Exod. 3[:16]: *Visitans visitavi et omnia quæ acciderunt vobis vidi*, etc.

De secundo, Psal. [88:33]: *Visitabo in virga iniquitates eorum*.

De tercio, 4 Reg. 8[:29]: *Rex Juda descendit invisere Joram*. Hoc fecit Christus assumendo carnem nostram.